SC โต้ปมร้องเรียนไม่รับซื้อที่ดิน-ทำนิติกรรมอำพราง ยันข้อมูลเป็นเท็จ
SC โต้ปมร้องเรียนไม่รับซื้อที่ดิน “กลุ่มรัตนพันธ์” ทำให้สูญเงิน 200 ล้าน และกล่าวหาร่วมกันทำนิติกรรมอำพราง ยันข้อมูลเป็นเท็จ
SC โต้ปมร้องเรียนไม่รับซื้อที่ดิน “กลุ่มรัตนพันธ์” ทำให้สูญเงิน 200 ล้าน และกล่าวหาร่วมกันทำนิติกรรมอำพราง ยันข้อมูลเป็นเท็จ
23 ม.ค. 2566

บริษัท เอสซี แอสเสท คอร์ปอเรชั่น จํากัด (มหาชน) หรือ SC ชี้แจงตลาดหลักทรัพย์แห่งประเทศไทย(ตลท.) ตามที่นายศรายุทธ รัตนพันธ์ นางสาวลัดฟ้า รัตนพันธ์ และนางสาวฐานิตา ศิวธานนท์ หรือรัตนพันธ์ได้ร่วมกันมีหนังสือเปิดผนึกถึงนายกรัฐมนตรีตามที่อ้างถึง 1 และร่วมกันออกสื่อสัมภาษณ์ในรายการ TOP NEWS TALK เมื่อวันที่ 16 ธ.ค.65 รวมถึงปัจจุบันได้มีจดหมายเปิดผนึกถึงตลาดหลักทรัพย์แห่งประเทศไทย โดยมีเนื้อหาใจความกล่าวหาว่าบริษัท SC โดยผู้บริหารของบริษัทได้ร่วมกันกระทำการทุจริตอันเนื่องมาจากการไม่รับซื้อที่ดินที่กลุ่มครอบครัวรัตนพันธ์เสนอขาย ทำให้สูญเสียเงิน 200 ล้านบาท และบริษัท SC ได้ร่วมกันนํานิติกรรมอำพรางไปฟ้องศาลแพ่ง คดีหมายเลขดําที่ มย 66/2563 กล่าวหาเด็กอายุ 23 ปี เพิ่งจบการศึกษาขอกู้เงินจากบริษัท SC จำนวน 20 ล้านบาท และถูกฟ้องแย้งเป็นเงิน 1,503 ล้านบาทเศษ
 ซึ่งข้อกล่าวหาทั้งหมดที่นายศรายุทธ รัตนพันธ์และพวกกลุ่มครอบครัวรัตนพันธ์ กล่าวหาบริษัท SC มาทั้งหมดนั้น เป็นความเท็จทั้งสิ้น และอาจกระทำให้ผู้ถือหุ้นและผู้ลงทุนในหลักทรัพย์จดทะเบียนและตราสารหนี้ของบริษัทเข้าใจผิดคลาดเคลื่อนได้
ทั้งนี้บริษัท SC จึงใคร่ขอเรียนชี้แจงให้ตลาดหลักทรัพย์แห่งประเทศไทย รวมถึงผู้ถือหุ้นและนักลงทุนรับทราบข้อเท็จจริงว่า บริษัท SC ได้เป็นโจทก์ยื่นฟ้องนายศรายุทธ รัตนพันธ์ เป็นจําเลยที่ 1 และนางสาวลัดฟ้ารัตนพันธ์ เป็นจําเลยที่ 2 ต่อศาลแพ่ง ในคดีแพ่งคดีหมายเลขดำที่ มย 66/2563 เมื่อวันที่ 20 ก.พ.63 ฐานความผิดกู้ยืมเงิน 20 ล้านบาท อันเนื่องมาจากบุคคลทั้งสองทำบันทึกข้อตกลง ฉบับวันที่ 3 เม.ย.61 เสนอขอรวบรวมที่ดินบุคคลอื่นมาเสนอขายบริษัท SC ภายในกำหนดวันที่ 31 ธ.ค. 62 โดยขอกู้ยืมเงินของบริษัท SC จำนวน 20 ล้านบาท เพื่อวัตถุประสงค์ในการนําไปใช้จ่ายเพื่อการรวบรวมที่ดินนํามาขายบริษัท
SC ซึ่งทั้งหมดมีหลักฐานเป็นลายลักษณ์อักษรลงนามโดยบุคคลทั้งสองที่ถูกบริษัท SC ฟ้อง เมื่อพ้นกำหนดระยะเวลาการรวบรวมที่ดิน บุคคลทั้งสองไม่สามารถรวบรวมที่ดินนํามาเสนอขายบริษัท SC ได้ตามเงื่อนไขข้อตกลง บริษัท SC จึงทวงถามเงินกู้ยืมคืนแต่เพิกเฉย จึงเป็นที่มาของบริษัท SC เป็นโจทก์ฟ้องคดีแพ่งเรียกเงิน 20 ล้านบาทคืนดังกล่าว
โดยปัจจุบันฝ่ายจําเลยได้ยื่นคำให้การแก้ต่างและฟ้องแย้งในคดีเรียกค่าเสียหายจำนวน 1,503 ล้านบาทเศษ กล่าวหาว่าสัญญากู้ยืมเงินเป็นนิติกรรมอำพราง ซึ่งขณะนี้อยู่ในกระบวนการพิจารณาของศาลแพ่ง
อีกทั้ง บริษัท SC ได้ฟ้องคดีนายศรายุทธ รัตนพันธ์กับพวกครอบครัวรัตนพันธ์ เป็นความผิดทางอาญาที่ศาลอาญา ในคดีหมายเลขดําที่ อ.2986/2563 ข้อหาความผิดบุกรุกและหมิ่นประมาท ศาลไต่สวนมูลฟ้องแล้วคดีมีมูล ขณะนี้อยู่ในระหว่างกระบวนการพิจารณาของศาลอาญา
บริษัท SC ใคร่ขอเรียนว่า ข้อร้องเรียนอันเป็นเท็จของกลุ่มครอบครัวรัตนพันธ์ เคยร้องเรียนบริษัท SC ต่อสำนักงานคณะกรรมการกำกับหลักทรัพย์และตลาดหลักทรัพย์ (กลต.) ในเรื่องดังกล่าวนี้ และสำนักงานกลต. มีหนังสือที่ กลต.จท-2.616/2565 ลงวันที่ 24 มีนาคม 2565 ให้บริษัท SC ชี้แจง โดยบริษัท SC ได้ชี้แจงสํานักงาน กลต. จนเป็นที่เข้าใจยุติเรื่องแล้ว แต่นายศรายุทธ รัตนพันธ์กับพวก ยังไม่ยุติการกระทำที่ก่อให้เกิดความเสียหายต่อบริษัท จึงจำเป็นต้องชี้แจงต่อตลาดหลักทรัพย์แห่งประเทศไทย เพื่อให้ผู้ถือหุ้นบริษัทและนักลงทุน รวมถึงสถาบันการเงิน ได้รับทราบข้อมูลเพื่อมิให้เกิดความเข้าใจผิดในข้อเท็จจริง อันอาจกระทบต่อหลักทรัพย์จดทะเบียนและตราสารหนี้ของบริษัท